《进善侄南归书此与之为别到家宾畿老弟亦可观也》
明代·杨士奇

秋高蓟北寒，念尔远离别。老人七十馀，临别增悽切。

九年在北京，扶持多资尔。尔有仲父望，惓惓心未已。

黄花浥白露，买舟发潞河。江湖六千里，慎哉所经过。

到家冬已半，升堂拜仲父。仲父喜侄来，深怜远行苦。

取酒慰骨肉，欢极情还悲。子侄能几人，衰年频远离。

停杯有咨询，从知先老拙。缱绻兄弟怀，殷勤尔能说。

十载隔南北，瞀聩兼沈痾。无由归聚首，怅望其如何。

丘原展先垄，里闬省亲故。除岁又新年，相期戒行路。

正月春冰解，桃杏鲜花繁。老人注两目，望尔东南门。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。